Papersnake/gushiwen huggingface dataset:
送潚宰富阳
楼钥（宋代）

富春富山水，地胜雄三吴。
壮哉十万户，畿邑拱行都。
大江横吾前，上下万贾趋。
吾子丞剡川，摄事奸已鉏。
试县力愈难，勉旃立规橅。
治县古有谱，近颇多著书。
槹閒爱汝厚，诲语皆良图。
老我不惜别，所望安官居。
汝亦颇练事，正恐才尚疎。
我以热肺肠，有求应所须。
遇事费二思，一跌真不虞。
虽当纵心年，兢兢矩不踰。
况汝年方壮，勿恃才有余。
据轮始窥井，任诞宁失拘。
三年待汝归，二亲真倚闾。
廉颇蔺相如列传
司马迁（两汉）

廉颇者，赵之良将也。赵惠文王十六年，廉颇为赵将，伐齐，大破之，取阳晋，拜为上卿，以勇气闻于诸侯。蔺相如者，赵人也，为赵宦者令缪贤舍人。

赵惠文王时，得楚和氏璧。秦昭王闻之，使人遗赵王书，愿以十五城请易璧。赵王与大将军廉颇诸大臣谋：欲予秦，秦城恐不可得，徒见欺；欲勿予，即患秦兵之来。计未定，求人可使报秦者，未得。宦者令缪贤曰：“臣舍人蔺相如可使。”王问：“何以知之？”对曰：“臣尝有罪，窃计欲亡走燕，臣舍人相如止臣，曰：‘君何以知燕王？’臣语曰：‘臣尝从大王与燕王会境上，燕王私握臣手，曰“愿结友”。以此知之，故欲往。’相如谓臣曰：‘夫赵强而燕弱，而君幸于赵王，故燕王欲结于君。今君乃亡赵走燕，燕畏赵，其势必不敢留君，而束君归赵矣。君不如肉袒伏斧质请罪，则幸得脱矣。’臣从其计，大王亦幸赦臣。臣窃以为其人勇士，有智谋，宜可使。”于是王召见，问蔺相如曰：“秦王以十五城请易寡人之璧，可予不？”相如曰：“秦强而赵弱，不可不许。”王曰：“取吾璧，不予我城，奈何？”相如曰：“秦以城求璧而赵不许，曲在赵。赵予璧而秦不予赵城，曲在秦。均之二策，宁许以负秦曲。”王曰：“谁可使者？”相如曰：“王必无人，臣愿奉璧往使。城入赵而璧留秦；城不入，臣请完璧归赵。”赵王于是遂遣相如奉璧西入秦。

秦王坐章台见相如，相如奉璧奏秦王。秦王大喜，传以示美人及左右，左右皆呼万岁。相如视秦王无意偿赵城，乃前曰：“璧有瑕，请指示王。”王授璧，相如因持璧却立，倚柱，怒发上冲冠，谓秦王曰：“大王欲得璧，使人发书至赵王，赵王悉召群臣议，皆曰‘秦贪，负其强，以空言求璧，偿城恐不可得’。议不欲予秦璧。臣以为布衣之交尚不相欺，况大国乎！且以一璧之故逆强秦之欢，不可。于是赵王乃斋戒五日，使臣奉璧，拜送书于庭。何者？严大国之威以修敬也。今臣至，大王见臣列观，礼节甚倨；得璧，传之美人，以戏弄臣。臣观大王无意偿赵王城邑，故臣复取璧。大王必欲急臣，臣头今与璧俱碎于柱矣！”相如持其璧睨柱，欲以击柱。秦王恐其破璧，乃辞谢固请，召有司案图，指从此以往十五都予赵。相如度秦王特以诈佯为予赵城，实不可得，乃谓秦王曰：“和氏璧，天下所共传宝也，赵王恐，不敢不献。赵王送璧时，斋戒五日，今大王亦宜斋戒五日，设九宾于廷，臣乃敢上璧。”秦王度之，终不可强夺，遂许斋五日，舍相如广成传。相如度秦王虽斋，决负约不偿城，乃使其从者衣褐，怀其璧，从径道亡，归璧于赵。

秦王斋五日后，乃设九宾礼于廷，引赵使者蔺相如。相如至，谓秦王曰：“秦自缪公以来二十馀君，未尝有坚明约束者也。臣诚恐见欺于王而负赵，故令人持璧归，间至赵矣。且秦强而赵弱，大王遣一介之使至赵，赵立奉璧来。今以秦之强而先割十五都予赵，赵岂敢留璧而得罪于大王乎？臣知欺大王之罪当诛，臣请就汤镬，唯大王与群臣孰计议之。”秦王与群臣相视而嘻。左右或欲引相如去，秦王因曰：“今杀相如，终不能得璧也，而绝秦赵之欢，不如因而厚遇之，使归赵，赵王岂以一璧之故欺秦邪！”卒廷见相如，毕礼而归之。

相如既归，赵王以为贤大夫使不辱于诸侯，拜相如为上大夫。秦亦不以城予赵，赵亦终不予秦璧。

其后秦伐赵，拔石城。明年，复攻赵，杀二万人。

秦王使使者告赵王，欲与王为好会于西河外渑池。赵王畏秦，欲毋行。廉颇、蔺相如计曰：“王不行，示赵弱且怯也。”赵王遂行，相如从。廉颇送至境，与王诀曰：“王行，度道里会遇之礼毕，还，不过三十日。三十日不还，则请立太子为王，以绝秦望。”王许之，遂与秦王会渑池。秦王饮酒酣，曰：“寡人窃闻赵王好音，请奏瑟。”赵王鼓瑟。秦御史前书曰“某年月日，秦王与赵王会饮，令赵王鼓瑟”。蔺相如前曰：“赵王窃闻秦王善为秦声，请奏盆缻秦王，以相娱乐。”秦王怒，不许。于是相如前进缻，因跪请秦王。秦王不肯击缻。相如曰：“五步之内，相如请得以颈血溅大王矣！”左右欲刃相如，相如张目叱之，左右皆靡。于是秦王不怿，为一击缻。相如顾召赵御史书曰“某年月日，秦王为赵王击缻”。秦之群臣曰：“请以赵十五城为秦王寿。”蔺相如亦曰：“请以秦之咸阳为赵王寿。”秦王竟酒，终不能加胜于赵。赵亦盛设兵以待秦，秦不敢动。

既罢归国，以相如功大，拜为上卿，位在廉颇之右。廉颇曰：“我为赵将，有攻城野战之大功，而蔺相如徒以口舌为劳，而位居我上，且相如素贱人，吾羞，不忍为之下。”宣言曰：“我见相如，必辱之。”相如闻，不肯与会。相如每朝时，常称病，不欲与廉颇争列。已而相如出，望见廉颇，相如引车避匿。于是舍人相与谏曰：“臣所以去亲戚而事君者，徒慕君之高义也。今君与廉颇同列，廉君宣恶言而君畏匿之，恐惧殊甚，且庸人尚羞之，况于将相乎！臣等不肖，请辞去。”蔺相如固止之，曰：“公之视廉将军孰与秦王？”曰：“不若也。”相如曰：“夫以秦王之威，而相如廷叱之，辱其群臣，相如虽驽，独畏廉将军哉？顾吾念之，强秦之所以不敢加兵于赵者，徒以吾两人在也。今两虎共斗，其势不俱生。吾所以为此者，以先国家之急而后私仇也。”廉颇闻之，肉袒负荆，因宾客至蔺相如门谢罪。曰：“鄙贱之人，不知将军宽之至此也。”卒相与欢，为刎颈之交。
句
释无本（宋代）

寺接江声秋月上，楼依野色夕禽还。
始登玄墓
皇甫汸（明代）

邓尉开山久，轮王结宇深。湖光同练水，梅树即珠林。

客兴乘春霁，僧斋过午阴。望中枝勿剪，无碍是禅心。
偈颂三十首
释慧晖（宋代）

一段大事，古今难道。
三乘曲说，去来易空。
衲僧眼目，端的无工。
禅和信趣，脱然绝踪。
平易门逆寇大饮至叨功之首
胡庭兰（明代）

简书朝下彩云巅，貔虎风飞玉帐前。金戟挥回三舍日，铁骢嘶断万山烟。

天开泰运收全胜，地展皇舆控极边。岂有谋猷叨献庙，独欣孝友共登筵。
秋夜长
王勃（唐代）

秋夜长，殊未央，月明白露澄清光，层城绮阁遥相望。
遥相望，川无梁，北风受节南雁翔，崇兰委质时菊芳。
鸣环曳履出长廊，为君秋夜捣衣裳。
纤罗对凤凰，丹绮双鸳鸯，调砧乱杵思自伤。
思自伤，征夫万里戍他乡。鹤关音信断，龙门道路长。
君在天一方，寒衣徒自香。
文宣王及其弟子赞 其五十八
赵构（宋代）

学者行道，敝缊亦称。使齐光华，偶为肥轻。周急之言，君子所令。

答问允严，理皆先经。
除夕
方岳（宋代）

守岁团栾谢两侯，堆盘水陆有珍投。
鲟香透白琼瑶片，虾醉殷红玛瑙钩。
湩酪远分闽峤雪，枝柑犹带石桥秋。
老饕兀兀陶陶外，一笑人间百事休。
乌夜啼
苏轼（宋代）

莫怪归心甚速，西湖自有蛾眉。
若见故人须细说，白发倍当时。
小郑非常强记，二南依旧能诗。
更有鲈鱼堪切脍，儿辈莫教知。
自值夏小溪泛舟出大江
杨万里（宋代）

放溜山溪一叶轻，山溪尽处大江横。
舟中寂寂无人语，只有波声及雨声。
参议李郎中见和次韵奉酬
喻良能（宋代）

顷岁题名曲江院，及肩曾许亚宫墙。
胸中阔贮云梦泽，笔下浓薰班马香。
省直旧沾衾半白，除书行见纸新黄。
和篇如出少陵手，谁谓无心赋海棠。
建溪十咏其一武夷山
杨亿（宋代）

灵岳標真牒，孤峰入紫氛。
藤萝暗仙穴，猿鸟骇人群。
古道千年在，悬流万壑分。
汉坛秋藓驳，谁祀武夷君。
赠景建将入都赠别
赵汝谠（宋代）

子先文章宗，秀种凌孔翠。观风多儒郡，籍籍罕与辈。

客远纡劳思，交新惬清会。说诗延秋色，造极超古对。

敏识入误领，玄功谢彫绘。颇云幼把笔，涛涌亦川汇。

中探阴符髓，意蹑海蟾背。悄然忽坐愁，穷老少所遂。

雄都始旋轸，上国专结佩。八纮张云罗，局士绳墨内。

名场沾童肤，奇质委蒿艾。卿侯雅如赏，荣爵宁尔爱。

早拜王命归，声明耀群昧。吾衰愧尸职，笺劾力自退。

奋身登金台，农野甘秉耒。
延平道中
谢荣埭（清代）

秋色凌霜老，秋声挟雨浓。乱山黄叶路，古寺白云钟。

渡口添新涨，城牙绕碧峰。待时藏宝剑，未可化为龙。
江南弄 江南弄
萧衍（南北朝）

众花杂色满上林。
舒芳耀绿垂轻阴。
连手躞蹀舞春心。
舞春心。
临岁腴。
中人望。
独踟蹰。
绍兴以后蜡祭四十二首
佚名（隋代）

穆穆太阴，礼严妹事。
壁玉华光，推经主对。
十二周天，几乃有终。
尽有备物，莫报元初。
看桃偶集僧舍
李龏（金朝）

看桃临水寺，幽会得文襟。移石分花坐，含毫对酒吟。

日斜幡影倒，风断磬声沉。人散清溪暮，莺啼出柳林。
检点旧文漫占 其二
缪公恩（清代）

编残简断暗尘封，话到丹铅梦亦慵。早识蠹鱼今日饱，何如买犊学为农。
出山古像赞
释智遇（宋代）

金钟夜击九重城，六载归来改瘦形。
待得众生心眼活，雪山诊旧碧崚嶒。
建隆以来祀享太庙十六首
佚名（隋代）

常武徂征，诗人所称。
总干山立，厥象伊凝。
莆田杂诗二十首 其十
刘弇（宋代）

鹤唳归云急，龙移过雨腥。桂清飘月岫，槎老卧烟汀。

洞失壶公旧，雩传妙应灵。不缘幽事隔，小复理篂箳。
同敦素沈宗师登钟山酌一人泉
释德洪（宋代）

钟山对吾户，春晓开烟鬟。白云峰顶泉，绀碧生微澜。

经年未一酌，对客愧在颜。两翁亦超放，瘦策容跻攀。

大千寄一瞬，境静情亦闲。是时天惨憺，佳处多遗删。

立谈共嘲谑，豪气破天悭。临川冰玉清，风流继东山。

兹游适所愿，但恨无弓弯。东阳丘壑姿，痴绝胆亦顽。

孤坐巉绝处，掉头不肯还。天风吹笑语，响落千岩间。

归来数清境，但觉毛骨寒。从君乞秀句，端为刻斓斑。
赠永嘉张德载
吴惟信（宋代）

文星变化成人品，指点虚空不住吟。渐向镜中知白发，何曾醉里惜黄金。

孤灯夜雨长安梦，落叶秋风故国心。莫谓飘沉消锐气，皇天自是一知音。
銮驾东回
崔道融（唐代）

两川花捧御衣香，万岁山呼辇路长。

天子还从马嵬过，别无惆怅似明皇。
山行
侯坤（清代）

扶竹日看山，山因人意闲。问秋红树外，观世落花间。

偶与孤云约，相随飞鸟还。何年藏古寺，僧立翠微湾。
送李邑博望山先生
王慎中（明代）

问君何所望，征营复彷佛，有时思入重泉下，有时魂游九天上。

若灭若没不可方，或有或无难为状。不为攒霭黛千峰，不为停烟青万嶂。

只为可仰一高山，寝食如遗心靡他，踌躇四顾如有丧，朝夕不见魂荡荡。

朝不见山，夕不见山，黛峰青嶂千万般。日日在眼前，曾不解君颜。

朝兮望山，夕兮望精，神注想他，物不能干。忽己置身高山侧，宁须登顿劳攀援。

朝也见山，夕也见山。魁岸气势，静重仪形，终日对羹墙，间世人爱山。

只是山如君，望山岂徒然。为君题作望山篇，留与象郡人间传。
次韵凝翠阁看水
邓肃（宋代）

栏杆十二俯烟涛，冒雨从君一醉陶。
颇觉寒窗侵岛瘦，故将胜景助韩豪。
波声裂岸鱼歌远，水势横天钓艇高。
前日主人今国老，乘桴何处泛滔滔。
怀昔吟八首 其二 张九云先生
曹于汴（明代）

清白信清白，日远扬辉光。片札世人珍，乞米帖同芳。

堂堂八座世，候俸制母裳。邻翁售以宅，昕夕为徬徨。

流传聊彷佛，峙岳悬春旸。所叹文昭后，高丘柏已戕。

天道不可问，人生惟允臧。孤凤鶱云汉，谁与之颉颃。
次韵芮国器正字馆中木樨三首 其二
周必大（宋代）

晓翻汗简因遮眼，午对枯枰辄烂柯。天遣幽香一唤起，醒然顿作出瓶鹅。
句
元德昭（唐代）

满堂罗绮兼朱紫，四代儿孙奉老翁。
袷飨太庙
佚名（隋代）

礼血乐成，祖考来格。
有严有翼，天子孝德。
臣工在庭，罔不祗饬。
玉爵之华，絷如弗克。
满庭芳 题十二金钗图
熊琏（清代）

日暖花梢，香飘帘幕，十分春在红楼。传杯满酌，笑语不知愁。

试问偎红倚翠，东风里、谁最温柔。都猜作、神仙谪降，笙鹤下瀛洲。

赏心人已醉，阑干倚遍，一片云头。任轻翻舞裙，慢啭歌喉。

谁道书中有女，终输与、金谷风流。多应是、明珠买艳，花月仅句留。
恭和御制翠寒堂诗
史浩（宋代）

禁篽葱葱拥瑞云，雄楼杰阁环金碧。花光草色媚芳辰，凤辇舂金惟所适。

中有虚堂玉作楹，冰雪玲珑周四壁。不知跬步是瑶台，何须八骏殷勤觅。

青松万个拱檐牙，生香不减芝兰室。更欲相看饱岁寒，疏梅瘦竹为三益。

吾皇土木未尝兴，为询此景从何得。神运元从德寿来，天成岂假人工役。
携秉垓千散步
韩淲（宋代）

湿云收动碧山空，松叶桐花日影中。开尽一轩无曲折，扫除三径有幽通。

耘耔不厌农田雨，流憩居多野水风。解断浮航尘迹少，苇间何地觅渔翁。
梅花 其二
林逋（宋代）

几回山脚又江头，绕著孤芳看不休。一味清新无我爱，十分孤静与伊愁。

任教月老须微见，却为春寒得少留。终共公言数来者，海棠端的免包羞。
和周凤隐止酒韵
柴元彪（宋代）

邃古奠堪舆，狉狉群鹿豕。
由蒙以至需，生人饮食始。
世值勋华以，人文日以起。
民用非酒醴，无以供祭祀。
遡求饮之源，日星著经史。
礼乐所以兴，寓意乎樽簋。
不讲乡饮仪，孰序燕毛齿。
不歌既醉篇，孰颂太平美。
时哉世味醇，泰和其在是。
人情纵则流，此弊何涯涘。
鲁薄攻邯郸，商湎祸妲己。
歌沈玉树荒，舞罢花钿委。
鸩毒死宴安，惜不慎坤履。
繁华有憔悴，高台倏荆杞。
恭惟崇伯子，垂训在晋旨。
戒荒明圣事，榷酤非所弛。
再挽浇漓俗，追轶鸿蒙轨。
宴乐止污杯，熙熙大庭氏。
展也漉酒人，赋诗聊自止。
千古独醒魂，抚掌汨罗水。
戏作雪狮绝句
张耒（宋代）

六出装来百兽王，日头出后便郎当。
争眉霍眼人谁怕，想你应无熟肺肠。
病中夜赋
陆游（宋代）

客如病鹤卧还起，灯似孤萤阖复开。
苜蓿花催春事去，梧桐叶送雨声来。
荣河温洛几时复？志士仁人空自哀。
但使胡尘一朝静，此身不恨死蒿莱。
春夜闻雨
梅尧臣（宋代）

风味正不寝，骤来寒气增。
檐斜滴野箨，窗缺摇春灯。
孺子睡中语，归人行未能。
前溪波暗长，定已没滩棱。
钓鱼不得
李舜弦（唐代）

尽日池边钓锦鳞，芰荷香里暗消魂。

依稀纵有寻香饵，知是金钩不肯吞。
当阳道间 其二
刘子寰（宋代）

陵坡杳杳路如绳，缓逐杨花信马行。芳树晚馀红点缀，乱山春入翠纵横。

平州废垒八九里，楚子古藏三四茔。宇宙不能无变灭，世间修饰欲何成。
寥贞女词 其一
罗洪先（明代）

妾身不自主，父母意有托。时命杳莫期，古人重然诺。

一言誓终身，改辞令义薄。日月岂不明，寸心幸无怍。
书破琴诗後
苏轼（宋代）

此身何物不堪为，逆旅浮云自不知。
偶见一张闲故纸，便疑身是永禅师。
更漏子（流杯堂席上作·林钟商）
张先（宋代）

相君家，宾宴集。秋叶晓霜红湿。帘额动，水纹浮。缬花相对流。

薄霞衣酣酒面。重抱琵琶轻按。回画拨，抹幺弦。一声飞露蝉。
杨休烈村居
马定远（宋代）

篱落牵牛放晚花，西风吹叶满人家。
闭门久雨青苔滑，时见鸳鸯下白沙。
送罗必高赴省
杨万里（宋代）

印山先生罗天文，一卷周雅遗子孙。
一门三世六七人，月中桂枝斫到根。
近来书种将绝却，两度秋天虚一鹗。
今年有孙康鼎来，问天还我北斗魁。
印山草木也驩喜，印山风云有生气。
君不见普州衣钵付仇香，仇香衣钵付此郎。
年未三十笔力强，百斛龙鼎一笔扛。
殿前春风更努力，莫放别人居第一。
楚东岁暮
吴锡畴（宋代）

楼高霜冷漏声迟，独立阑干忆别离。
明月一奁磨后镜，疏星几点劫残棋。
岁寒时节难为客，老日头颅尽付诗。
颇觉凄凉无晤语，临风说与冻梅知。
孤愤吟上十韵
高斯得（宋代）

岷峨老人白头哭，宇宙频年生意蹙。
自从解绶远遁逃，日望君王戒危辱。
幡然尽改乱亡事，斩新为辑和平福。
丛祠猎去嗅夜狐，远岳收取鸣阳族。
闳籍惟供永苍埽，窦梁总向高阁束。
上方月进绝前蹊，污吏日攘行显僇。
赋租时为率土蠲，恩泽尤当近畿足。
圣心悔祸诚勇猛，天命何忧难迓续。
老人静中揩眼看，时事转觉令心寒。
旄头妖彗久不出，黔首剜肉殊未完。
炎然凶渠气脉壮，莆婺奸党根株盘。
小臣乘间肆邪论，众正盈庭徒坐观。
北衙无人素为地，南徼何路能通天。
首血淋漓谁困邓，头子勾追空忆韩。
仪舜鸣周九苞凤，溢序盈庭五彩鸾。
若为千载遭圣代，不肯一唳惊朝端。
得非尽善遇尧舜，毋庸卖直同箕干。
我闻屋漏知在下，君欲箸筹烦暂借。
尺籍无粮创市田，告身易醉空酬价。
膏腴已被公家夺，硗瘠复遭奸佃哧。
积庾如京宁复得，羸胔盈沟谁为唧。
蚩尤兵革自久远，新莽王田徒扰害。
哀鸿惨淡集中泽，饥虎咆哮行旷野。
柯山一閧犹未平，苕水三贪尤可怕。
罔民白撰肯蠲除，括税红由恣姑嘬。
城门口嗅严酒确，民屋寸量甚间架。
瘠人封已信可诛，剥下媚上当何如。
崔烈为公近日有，刘毅答诏今时无。
民间已食乌昧草，天上犹积琼林储。
小人长国但牟利，大学生财谁读书。
民贫盗起已有兆，内敉外宁犹贡谀。
纷纷谄子谅无责，挺挺诸贤何不图。
芳草为萧晚节坏，嘉橘成枳中年渝。
虞庭盛际枉者直，周室衰时哲亦愚。
漳滨病叟愁谁语，杜曲诗翁恍如晤。
最怜稷契许身愚，岂谓阴何用心苦。
每篇必寓忧世怀，直笔宁愁当国忤。
法律森严信殊绝，对属始终无龃龉。
嗟予衰老才力弱，稽首名贤晨夕慕。
忧来援笔偶成章，力戒负囊毋辄露。
宁国寺（新城县）
方干（唐代）

深僻孤高无四邻，白云明月自相亲。海中日出山先晓，

世上寒轻谷未春。窗逼野溪闻唳鹤，林通村径见樵人。

此时惟有雷居士，不厌篮舆去住频。
鸡头
佚名（唐代）

湖浪参差叠寒玉，水仙晓展钵盘绿。淡黄根老栗皱圆，

染青刺盘金罂熟。紫罗小囊光紧蹙，一掬真珠藏猬腹。

丛丛引觜傍莲洲，满川恐作天鸡哭。
睢阳送韦参军还汾上
李昂（唐代）

世业重籯金，青春映士林。文华两孙楚，兄弟二曾参。

竹抱卢门暗，山衔晋国深。预知汾水上，一雁有遗音。
重过横河宿莫氏南轩
李光（宋代）

扁舟重过海边村，野竹侵阶柳映门。相对小窗宾客散，十年忧患不须论。
怨歌行
吴少微（唐代）

城南有怨妇，含情傍芳丛。自谓二八时，歌舞入汉宫。

皇恩数流眄，承幸玉堂中。绿柏黄花催夜酒，

锦衣罗袂逐春风。建章西宫焕若神，燕赵美女三千人。

君王厌德不忘新，况群艳冶纷来陈。是时别君不再见，

三十三春长信殿。长信重门昼掩关，清房晓帐幽且闲。

绮窗虫网氛尘色，文轩莺对桃李颜。天王贵宫不贮老，

浩然含泪今来还。自怜春色转晚暮，试逐佳游芳草路。

小腰丽女夺人奇，金鞍少年曾不顾。（有逸句）

归来谁为夫，请谢西家妇，莫辞先醉解罗襦。
赠江华熊伯岩
乐雷发（宋代）

堂萱营柳伴吟哦，黄绶仙翁鬓未皤。
对客不矜名第贵，输心惟在简编多。
江头鲂鲤香晨膳，境内鸱枭冷夜窠。
湘国诗盟今寂寞，衰颓犹喜识阴何。
悼亡
秦略（金朝）

自古生离足感伤，争教死别便相忘。荒陂何处坟三尺，老眼他乡泪数行。

多事春风吹梦散，无情寒月照更长。还家恰是新寒节，忍见堂空纸挂墙。
柳枝词（二首）
王韦（明代）

渭水西来万里遥，行人归去水迢迢。
垂杨不系离情住，只送飞花过渭桥。
升石窗少憩有得拟书壁间二十六韵
姚燮（清代）

拂落鳌背霆，难悚五丁梦。可惜神火熛，不烧满山葑。

颓㕂缠铁莓，遍扪苦无缝。星尾银的悬，眼矢射誇中。

体重难化云，却步已形众。仰面如有招，试蹈屡投空。

偃身握朽株，鼓气代飞鞚。束志略未坚，糜身徇龙洞。

暂忍罡劫危，居然得骑凤。珠斗垂绮檐，四窗九天贡。

平生局蹐想，未得万里纵。如何居至高，仍为浊岚瞢。

闻有太古猿，骨老不识冻。手摘日月丸，趺坐作珠弄。

寻常仙骑过，但以目遥送。复嫌凡迹来，内关便缄封。

我亦凡世人，未拜上清俸。此境能许安，玉延尚堪种。

短哉蜉蝣心，死为哀乐用。邱墓如积尘，谁与举名恸。

发我离垢怀，远意万峦控。出定泥丸神，依俙碧霄羾。

碧霄多琼楼，眼前问谁从？且席烟萝坪，首枕至虚瓮。

文果绥山桃，丹毬压肩重。听彼幽涧泉，泠泠散清哢。
再扈从游小山二首
过孟玉（宋代）

仙阙岧嶢紫翠凝，蓬莱楼观喜重登。
桫椤树老当金殿，灵壁峰高倚玉绳。
辇路苔深龙瓮古，瀛洲风静海波澄。
分明记得经行处，曾侍君王到上层。
菊花时
刘敞（宋代）

鲜鲜秋菊花，粲粲黄金钱。采掇时苦晚，弃遗情所怜。

道人教为时，示可以延年。早昧摄生术，恐为多病缠。

又从省俗事，视听苦不便。往往发昏愦，未知所除蠲。

但使寐无觉，不谓药可痊。今者诚有遇，秘之慎其传。

愈风得难老，高卧齐古贤。作诗叙终始，物薄戒轻捐。
怀董二
陆黻恩（清代）

秋雨秋风夜，江南江北天。故人千里外，清梦十年前。

壮志应难减，浮名终自牵。儒冠休道误，愿著祖生鞭。
独坐有怀往昔复次前韵 其二
段成己（金朝）

快饮休嗔急管催，昔人不饮已成灰。转头晚景无多子，屈指春风又几回。

拨闷直须烦曲蘖，和羹宜且买盐梅。莫言两手浑无用，花下犹堪把酒杯。
过青墩将游青山庄为雨所阻 其一
庄德芬（清代）

城隅曲水放兰舟，乘兴名园作胜游。咫尺楼台云雾满，一天风雨隔丹丘。
满江红·冠盖吴中
丘崈（宋代）

冠盖吴中，羡来往、风流二老。谈笑处、清风满座，倡酬不了。琪树相鲜昆阆里，玉山高并云烟表。叹□时、顿有古来无，功名早。

膺帝眷，符梦兆。为国镇，腾光耀。更宁容秀野，醉眠清晓。麟组已联方面重，衮衣行接天香绕。许畸人、巾履奉英游，荣多少。
斗米叹
洪繻（清代）

斗米易钱钱一囊，台湾未闻此奇荒。闻之自古疑荒唐，不意年来屡屡尝。

今年米价尤殊昂，一斗二升银煌煌。市中之米作珠量，食米之人膏粱肠。

贫民得米为米浆，升杓在手千金装。又有无米无可望，朝朝采藿登首阳。

旱潦之后草色黄，茹草不得为寇攘。明火杀人取所藏，比于倭人尤堂皇。

劫夺孰与税敛强，时或放火烧民房。亦习洋氛效薄凉，暴政焚杀皆寻常。

盗为饥驱情可伤，况有道殣无劻勷。算及锱铢添税章，民不得食泪汪汪。

房捐市税何处偿，说增一倍告四方。人人争欲望苍苍，望天或雨钱与粮。

无肉可敷眼前疮，无水可苏赪尾鲂。呜呼，无米孰为指太仓。
游仙窟诗 别十娘
张文成（唐代）

忽然闻道别，愁来不自禁。眼下千行泪，肠悬一寸心。

两剑俄分匣，双凫忽异林。慇勤惜玉体，勿使外人侵。
念良朋之难得叹俗学之失真因成二绝
胡宏（宋代）

章句纷纷似世尘，一番空误一番人。
读书不贵苟有说，离得语言才是真。
武康郭外望许纬先生山居
崔峒（唐代）

湖上千峰带落晖，白云开处见柴扉。

松门一径仍生草，应是仙人向郭稀。
桐庐县作
俞德邻（宋代）

荒城秋雨后，寒谷晓晴初。沙路萦纡处，柴扉荡析馀。
龟堂独坐遣闷
陆游（宋代）

放逐还山八见春，枯颅槁项雪霜新。
大床不解除豪气，凡眼安能识贵人？食有淖糜犹足饱，衣存短褐未全贫。
北窗坐卧君无笑，拈起乌藤捷有神。
后秋兴八首中秋夜，江村无月而作 其七
钱谦益（清代）

幡沈竿折好论功，愿借前筹玉帐中。夜度放萤然堠火，宵征依鹊啸樯风。

鬓稀尚要千茎白，心折惟馀一寸红。莫忘指麾淮蔡语，天津桥畔倚阑翁。
石钟山
成文昭（清代）

石钟之山天骨异，皱瘦透露凌崆㟅。上下屹立距百武，争雄长如齐楚邦。

嵌窦俯疑探蛟窟，崭岩仰讶垂星杠。搏人阴森万奇鬼，撩衣铦利千锋鏦。

眩神已入诸葛垒，缘身若舞都卢橦。邃壑有风撼地轴，遥空一线开天窗。

我来见形神欲王，聆其声也心应降。函胡清越桃花汛，噌吰鞺鞳秋风摐。

沙肥石涸不掩趾，微余细罅流淙淙。韩公南岳苏海市，将循例请真愚蠢。

万石蒲牢于兹大，奈何将以寸莚撞。去路不能无余恋，小舠危缆牵横矼。

千帆片片满落照，一盏焰焰烧明釭。笥书快翻遍百卷，储酒急倒尽半缸。

郦元注古笔云隽，眉山记好文无双。拿舟绝壁兴可溯，一梳残月流空江。
秀州嘉兴馆拜赐春幡胜
杨万里（宋代）

中使传宣下紫宸，镞头浓染御香云。綵幡耐夏宜春字，宝胜连环曲水纹。

痴似土牛鞭不动，老登金马愧无闻。强簪华发知难称，只有新诗颂万分。
题王昆仲画障
徐熥（明代）

寒流瀰瀰泻石壁，严霜剥树枯干瘠。鬼斧斸石江浒蹲，怒蛟吹水奔涛逆。

鼪鼯狐魅昼攫人，丛林灌木无行迹。我览生绡毛骨寒，披索枯肠动吟魄。
句
宋自适（宋代）

江湖多少盟鸥地，莫近平津阁畔行。
宗忠简
岳珂（宋代）

人心大义，不作不奋。楚汉之间，较者尺寸。翼翼京邑，九圣所都。

时方多艰，天下之枢。势进则张，狙诈作使。聚而遗毒，不人则己。

一退则衄，彼莫我宗。于敌弗施，各逞其锋。

天方授吾，狼贪如罕。使乘其弊，只轮不返。机失于昨，何救匪今。

方愤之人，未弱之心。京国有君，河外有统。

如彼见关，孰不鼓勇。荦荦忠简，蓍数龟陈。瞭其胸中，七十之身。

黄汪何知，爱以姑息。捐之中原，俾自为敌。谓不可敌，公方渡河。

连壁百万，马腾士歌。公心何爱，愤至于死。纽不在上，虽缔易弛。

荥阳勿守，汉业岂高。屠狗贩侩，何吠不嘈。公之皇皇，意固有谓。

究观后来，公则知至。人谓公迹，如祖豫州。河南晋土，未终其谋。

人谓公身，如葛丞相。祁山屡出，竟沮凋丧。惟我谓公，特知所先。

用公之言，必也万全。三光其分，五岳其裂。天乎奈何，谁实为孽。

精卫往矣，所填者波。叫于九阍，公心不磨。
沁园春 仲可赠词，效湘社和刘龙洲作，依韵答之
程颂万（清代）

鼓找沧溟，自北自南，兹游壮哉。正越王城畔，五羊招到，麻姑洞口，双蝶驮回。

海阔红愁，天低绿梦，闻说徐陵擅玉台。旗亭畔，怕阿鬟待久，不用停杯。

浈江一舸归来。且相对尊前笑口开。恁荒洲采药，莲衣乍褪，回郎刻竹，藓迹犹堆。

黯矣销魂，秋之为气，送子孤山去探梅。莼鲈思，有苹花为我，湘上低徊。
至后承元煇见和复次韵书病中近况十首 其七
方回（元代）

骚坛君肯将，吾敢与争权。风月三千首，江湖四十年。

老思骑竹马，穷笑惜苔钱。此味诸人会，遗灯或许传。
感事寄怀王彦舟侍郎苏景谟大夫
黄彦平（宋代）

绝壑惭怀宝，清时自贡珍。
光芒殷地发，斤斧响山臻。
经画烦才吏，馀赢逮细民。
尚应来汉使，金碧傥能神。
呈张功甫 其一
许及之（宋代）

乞得云台散吏归，园亭物物有光辉。临湖更要波光阔，付与沙鸥自在飞。
曲江重阳
杨万里（宋代）

烟描水写老秋容，岭外秋容也自浓。
如见大宾新露菊，若歌商颂晓风松。
插花醉照濂溪井，吹发慵登帽子峰。
莫问明年衰与健，茱萸何处不相逢。
玉楼春
欧阳修（宋代）

南园粉蝶能无数。度翠穿红来复去。倡条冶叶恣留连，飘荡轻于花上絮。

朱阑夜夜风兼露。宿粉栖香无定所。多情翻却似无情，赢得百花无限妒。
送螃蟹
王迈（宋代）

昔人瞻蟹惮监州，今献霜螯助拍浮。料得监州应笑领，无肠公子也风流。
戏作盆池四于和青堂
曾几（宋代）

陂湖春尽水茫茫，收拾波涛入小塘。
睡起微凉馥荷气，雨馀斜小丽萍光。
聊为堂下龟鱼主，少退阶前雁鹜行。
只欠盆行数峰在，并持小树作青苍。
题飞霞观
赵崇滋（宋代）

水上红云岸上风，玄都观里又相逢。世间是色皆为妄，好去桃花只种松。
寄甘露灭
李彭（宋代）

道人欲居甘露灭，年来寄食温柔乡。开单展钵底事远，举案齐眉风味长。

我衰日涉甘岑寂，颇遭霜刺颐长出。愿随鱼鼓供伊蒲，一堕尘网谁能力。

要知在欲是行禅，久聚荷花颜色鲜。秋涛风怒何掀掀，莫倒危樯沈法船。
应天长·秋夜
黄之隽（清代）

一痕月浸窗棂纸。廊外风吹梧叶坠。夜无情，秋有意。

抛个不眠人在此。

忆来惆怅事。付与画栏烟水。一种花香露气。分明是梦里。
贡院题
魏扶（唐代）

梧桐叶落满庭阴，锁闭朱门试院深。

曾是昔年辛苦地，不将今日负初心。
送女兄夫周龙冈北上 其一
罗洪先（明代）

自嗟兄弟寡，况忍复离群。对粥空怀姊，加餐此赠君。

赍持心莫效，去住迹从分。勿以家为念，吾甥俱有文。
答方俊甫投赠二首
刘克庄（宋代）

李杜坛高未易扳，鲸波浩渺鹤天宽。
潮音堂上频升座，日过寮中暂挂单。
颜子向来曾父孔，李翱未可便兄韩。
内丹仅足延龄尔，若要飞升必大丹。
石鱼湖上作
元结（唐代）

吾爱石鱼湖，石鱼在湖里。鱼背有酒樽，绕鱼是湖水。

儿童作小舫，载酒胜一杯。座中令酒舫，空去复满来。

湖岸多欹石，石下流寒泉。醉中一盥漱，快意无比焉。

金玉吾不须，轩冕吾不爱。且欲坐湖畔，石鱼长相对。
己巳寒食
周紫芝（宋代）

七度逢寒食，连年客异乡。鬓丝嗟老大，冢木念青苍。

乱眼花无数，伤心柳著行。病馀春又过，不拟近杯觞。
偶题
陈艺衡（清代）

携手东桥话未休，可堪回首作波流。月明犹忆花前夜，风冷难波竹外秋。

剔尽兰膏希入梦，披来玉版倦书愁。芳踪别后无寻处，一任蒹葭白满洲。
桐江夜泊酬双公
舒梦兰（清代）

夜泊桐庐县，渔镫绕驿青。急流暄野碓，落木点疏星。

舟子眠时醉，鸬鹚过后腥。钓台何处是，休负草堂灵。
奉和皇帝上礼抚事述怀应制
陈子昂（唐代）

大君忘自我，应运居紫宸。揖让期明辟，讴歌且顺人。

轩宫帝图盛，皇极礼容申。南面朝万国，东堂会百神。

云陛旂常满，天庭玉帛陈。钟石和睿思，雷雨被深仁。

承平信娱乐，王业本艰辛。愿罢瑶池宴，来观农扈春。

卑宫昭夏德，尊老睦尧亲。微臣敢拜手，歌舞颂维新。
生查子（民瞻见和，复用前韵）
辛弃疾（宋代）

谁倾沧海珠，簸弄千明月。唤取酒边来，软语裁春雪。

人间无凤凰，空费穿云笛。醉倒却归来，松菊陶潜宅。
后梁父吟
方一夔（宋代）

我生在畎亩，志愿向此毕。粝饭为我粮，丑女为我室。

英英帝家胄，屡驾款蓬荜。片言误相酬，搀我手不释。

立谈豢吴儿，再战走汉贼。托孤赴永安，仗钺驻渭北。

人生盛意气，事会靡终极。桑株渺何许，岁月去如掷。

朗然舒卷心，始末本无隔。
孝节坊
李秉同（明代）

繄先烈妣仰何氏，佑启后人昭二美。因心淳笃孝于姑，坚贞弗贰从夫子。

夫子明经荐省闱，云胡遽驭红云里。奔走悲号逆旅魂，关山迢递心千里。

寒灯寂寞守空闱，蘋藻时修中馈事。不期姑疾在膏肓，早暮走穷卢扁技。

引刀割股和汤剂，一死报之吾分耳。此时此心天所知，果然沉疴旋即起。

孝思贞节古难兼，矧在女流能有几。节媲共姜孝过之，诚堪追彼太任姒。

旌书束帛下彤廷，系节标扬重青史。华表亭亭屹一方，声名赫奕流千纪。
阙题
林朝英（清代）

又住湖干上，依人屋数椽。晚山如我瘦，明月向谁圆。

酒薄寒难禦，愁多病易缠。怒涛飞不到，聊借一枝眠。
画梅花 其二
陈克（宋代）

长恨飘零如楚云，梦中犹记好精神。忽逢冷艳冰绡上，叹息侯家占好春。
有怀成父
赵蕃（宋代）

雪里同登我有诗，可怜同去阻同归。
扶疏夏木浑如许，还想吾庐昼掩扉。
姜池源庙二首 其一
邓肃（宋代）

樽酒源头一拜神，麇羊瓮茧便青春。当年旱魃矜馀虐，祷去阳侯失旧津。
啄木行赠净珇上人
戴表元（宋代）

东园嘹嘹山剥剥，有鸟晨饥啄霜木。
天寒虫豸得几何，爪觜披猖良为腹。
华堂蝙蝠添毛衣，飞蚁净尽何处归。
海山野鹤亦有饥，饥绝不向人前飞。
酷暑
叶茵（宋代）

动息汗流珠，无风可涤除。
炎威狱下吏，生意鼎中鱼。
席地捧冰水，扃门谢客车。
因思游宦者，曾未忆家居。
端明殿学士王公挽词
楼钥（宋代）

短檠铁研用功深，万卷蟠胸不辍吟。
故国遁身来济岱。壮年发辍向儒林。
爱民利物平生事，忧国忘家一片心。
史馆顷年陪润色，挽公无路涕盈襟。
次单君范袖来汪西皋所譔咏秋十章以示因和之
陈著（宋代）

平生四海有知心，宿草秋风只感今。
独向西皋一回首，未曾平面已兰金。
送张柔翁必强西着
王迈（宋代）

说诗匡鼎笔如椽，此去云宵称着鞭。
富贵恰当年五十，扶摇快着路三千。
乃翁积种今归子，是理乘除信有天。
梅友面传衣钵好，题名更向万人前。
如梦令
李之仪（宋代）

回首芜城旧苑。还是翠深红浅。春意已无多，斜日满帘飞燕。不见。不见。门掩落花庭院。
鬼灯檠花
缪鉴（元代）

老死儒生习未除，残膏分得燎原馀。
一枝冷焰摇清夜，要读生前未了书。
北坑拜扫有感
徐经孙（宋代）

手植松楸四十年，扶疏枝叶欲参天。四儿惟有衰翁在，时领孙曹拜墓前。
题三老图二首 其一
杨万里（宋代）

旦奭行间著季真，黄冠不合附青云。二南风里君知么，添个委蛇退食人。
宿僧房即事
马敬思（清代）

老僧留我西窗宿，夜劈松薪煮新竹。起来云薄晓山青，几处疏烟出茅屋。
和东涧丁卯上元日见寄三绝句
刘克庄（宋代）

昔侍重瞳读考工，老无只字干子公。
故人化作累累冢，留得村翁与涧翁。
诘旦思之世岂有不押之韵辄和北山十首
刘克庄（宋代）

忽忽聚还散，荧荧暗复明。
去嫌灭烛秽，来照读书清。
不必烦罗扇，何妨屏铁檠。
蚌珠大如月，不及尔身轻。
玉漏迟
宋祁（宋代）

杏香飘禁苑，须知自昔，皇都春早。燕子来时，绣陌渐熏芳草。

蕙圃夭桃过雨，弄碎影、红筛清沼。深院悄。绿杨巷陌，莺声争巧。

早是赋得多情，更遇酒临花，镇辜欢笑。数曲阑干，故国漫劳登眺。

汉外微云尽处，乱峰锁、一竿斜照。归路杳。东风泪零多少。
再赋喜雪
曾巩（宋代）

六花飞舞势蹁跹，点缀寒林熊更妍。
山险龙蛇盘鸟道，野平江海变畲田。
人狂奔月非关夜，马健乘云别有天。
况值白羊新酒熟，可能相就庆丰年。
八月泛江送客
韦骧（宋代）

送客欲逡巡，方舟舣棹频。夕阳千嶂外，秋色一江匀。

酒面红烟惨，歌眉翠黛颦。昔年离别恨，今日并如新。
次韵李方叔宋镇立秋五绝 其五
李之仪（宋代）

南北区区浪自催，不妨随遇且徘徊。鲈鱼白酒何须得，一醉端从好句来。
望宅中树有所思
卢照邻（唐代）

我家有庭树，秋叶正离离。上舞双栖鸟，中秀合欢枝。

劳思复劳望，相见不相知。何当共攀折，歌笑此堂垂。
惠山竹枝词五首 其四
刘继增（清代）

秀嶂街横树色参，钟声塔影落层岚。只因地僻游人少，香火寥寥忍草庵。
浣溪沙
吴儆（宋代）

画楯朱栏绕碧山。平湖徙倚水云宽。人家杨柳带汀湾。目力已随飞鸟尽，机心还逐白鸥闲。萧萧微雨晚来寒。
五月十八日陪同舍诸友游慈云寺
赵鼎臣（宋代）

室如蜗牛庐，气若炊饭甑。身无六尺长，当午意已病。

今朝忽破颜，夥此佛宇盛。长廊引雄风，爽气回秋令。

老僧喜客来，簟竹铺绿净。书生苦易足，妙兴发觞咏。

枯棋响雷雹，新唱杂雅郑。放怀百念空，纵饮双瓶罄。

我衰本蒹葭，玉树纷照映。忽惊涉瀛洲，骤喜陪鹤乘。

日昳尚踌躇，欲去不忍径。归来掩关卧，汗雨复流胫。

赐沐幸许休，命驾何妨更。
掩箧
戴表元（宋代）

十客九不解，一解值吾仇。
譬如巧蛾眉，同镜见之羞。
结交恨不广，难在相绸谬。
掩箧谢年少，所藏非所求。
魏贞女诗
佘翔（明代）

烛烛空中月，没且含光辉。猗猗谷中兰，芬馨死不移。

温温魏氏女，皎皎琼树姿。既娴内则训，亦诵柏舟诗。

伊昔聘林家，皓首以为期。君子溘朝露，吁天涕涟洏。

匍匐奔其丧，相殉分所宜。高堂未展谒，况在天一涯。

罗帷为谁设，膏沭为谁施。妯娌纷喋喋，宁知我心悲。

水浆不入口，焉问渴与饥。一朝复一夕，视死甘如饴。

从容下九原，岂曰生结缡。但作连理树，一抔土相依。

百卉媚春阳，霜露且先萎。何如松与柏，郁郁岁寒时。

嗟嗟魏氏女，贞心迈等夷。共姜千载后，芳名史并垂。
明发陈公径过摩舍那滩石峰下十首
杨万里（宋代）

後顾江已远，前睨山若寒。
棹进岸自回，天水未有极。
帘欣入绝巘，舟愕触潜石。
东暾澹未熹，北吹寒更寂。
岸草不知愁，向人弄晴碧。
拜大梅常禅师塔
释广闻（宋代）

声前借路谩经过，望却梅林自倒戈。八十四人屙漉漉，阿师犹更带誵讹。
示道三偈
释清远（宋代）

坐断千差古路头，解开种岸济人舟。明明一句该群象，善唱非声作么求。
月夜山中感兴 其二
李士淳（明代）

山寺钟声送夕阳，引来月色到东廊。三更梦断觅残蝶，花影重重上短墙。
李翰林
徐夤（唐代）

谪下三清列八仙，获调羹鼎侍龙颜。吟开锁闼窥天近，

醉卧金銮待诏闲。旧隐不归刘备国，旅魂长寄谢公山。

遗编往简应飞去，散入祥云瑞日间。
履道见和复答之十首 其四
释德洪（宋代）

百年驹过隙，世事撚指间。谁能脱秃帽，从我归故山。
御楼
佚名（隋代）

恩覃春煦，令布风驰。
声名昭晰，文物葳蕤。
重森实扇，将降端闱。
永光国典，翕受天祺。
江夏行
李白（唐代）

忆昔娇小姿，春心亦自持。
为言嫁夫婿，得免长相思。
谁知嫁嫁贾，令人却愁苦。
自从为夫妻，何曾在乡土。
去年下扬州，相送黄鹤楼。
眼看帆去远，心逐江水流。
只言期一载，谁谓历三秋。
使妾肠欲断，恨君情悠悠。
东家西舍同时发，北去南来不逾月。
未知行李游何方，作个音书能断绝？
适来往南浦，欲问西江船。
正见当垆女，红妆二八年。
一种为人妻，独自多悲凄。
对镜便垂泪，逢人只欲啼。
不如轻薄儿，旦暮长相随。
悔作嫁人妇，青春长别离。
如今正好同欢乐，君去容华谁得知。
凤栖梧·霜树重重青嶂小
赵可（宋代）

霜树重重青嶂小，高栋飞云，正在霜林杪。九日黄花才过了，一尊聊慰秋容老。
翠色有无眉淡扫。身在西山，却爱东山好。流水极天横晚照，酒阑望断西河道。
己未重阳
吕本中（宋代）

病无佳思只深藏，漫绕东篱菊未黄。最是一年秋好处，可能无酒过重阳。
有叹二首
范成大（宋代）

贫富交情乃见，炎凉岁序方成。
越秦本异肥瘠，鲁卫何曾弟兄。
独脚
贾似道（宋代）

独脚全凭绰菆功，助幫其拐可成功。
切须休要饶他大，两腿俱全力不同。
次韵苏东坡
释德洪（宋代）

先生谪儋耳，一叶航渺茫。褊心隘世议，怒骂成文章。

昆虫伏孔垤，仰看青鸾翔。世欲羁縻之，凡虑不自量。

琼山绕珠渊，宝光夜煌煌。我曾至其舍，月出波心房。

追惟对遗编，灯火夜初凉。丽词有逸韵，文君方小妆。

便觉胸次间，八窗玲珑光。似闻青冥上，幢节鸣佩珰。

先生应过我，衣袖识天香。
寒食次韵
吴霞（清代）

两度清明不在家，今朝寒食兴偏赊。东堂旧种双桃树，昨日风前齐作花。
夜过马当山
高翥（宋代）

独载诗书趁野航，自怜漂泊度时光。
残年准拟登牛首，连夜勿忙过马当。
古庙荒寒江浸影，断崖凄惨石凝霜。
壮怀未分甘衰老，回首长淮恨更长。
郭之美忽过云往河北谒欧阳永叔沈子山
梅尧臣（宋代）

春风无行迹，似与草木期。
高低新萌芽，闭户我未知。
忽闻人扣门，手把蟠桃枝。
问我此蟠桃，缘何结子迟。
但笑不复答，问者当自推。
振衣向河朔，河朔人伟奇。
以兹不答意，迟子北归时。
已亥秋淮南客中怀故里朋游寄之
宋无（元代）

行李依吴榜，飘蓬更楚乡。
山川岁云暮，风雨夜何长。
此地从兵革，斯民复旱蝗。
牙包怀赋粟，久渴望摧浆。
船妇争遗穗，樵童拾弃芒。
器工多藁葬，征旅少赢粳。
岂有炎重并，而无户损伤。
一年租幸免，众口饭谁将。
生晚羞干录，尤时念彼苍。
悲歌思请剑，颓随辄椎林。
宵枕当寒溜，晨梳候曙光。
牧羊人战战，放马草荒荒。
木落明秋野，江空月照霜。
城鸟头并白，水树叶先黄。
羁客情难遗，朋侪与不忘。
投琼化院内，博塞竹林傍。
尚恐诗盟浅，狡嗔吏鞅妨。
偏提随款段，笭箵下沧浪。
稍遂田园计，终须萝薜藏。
松筠亲戚辈，麋鹿弟兄行。
春寺寻暄暖，晴波泛渺茫。
清泉濯足冷，紫菊染巾香。
醉任王侯贵，妆辞礼数忙。
宠公厌州府，陶令乐柴桑。
酬答幽期惬，交游素顾偿。
短章应得附，真赏莫能量。
颇似岑参句，多因杜甫扬。
流傅千载后，直欲继臆唐。
夜归
赵汝鐩（宋代）

为爱清秋月，徘徊步水滨。
夜归惊犬吠，错认是生人。
送茶头并化士 其二
释慧空（宋代）

物以甘柔趋所嗜，茶独森严正其味。老僧得之其梦圆，张喉引喙欲谈禅。

小僧得之忘百虑，挑囊直入茶山去。僧无老少俱喜茶，问讯武夷仙子家。

待我明年春睡醒，借尔郝源作茶鼎。
恭题理斋年伯爱吟草 其四
戴璐（清代）

恩荣褒恤慰忠魂，有子长怀手泽存。上谷鸣琴稀吏牍，摩娑残帙几声吞。
暮行田间二首
杨万里（宋代）

水满平田无处无，一张雪纸眼中铺。
新秧乱插成井字，却道山农不解书。
过西山遇雨晚晴乘凉以归
虞俦（宋代）

岩前垂溜忽涓涓，疑是池龙肯看鞭。
千嶂黑云才过雨，一番白看又平田。
润添秔稻翻凉叶，喜入樵苏爨晚烟。
马上归来闻好语，荷锄相对说丰年。
不见阳城驿
王禹偁（宋代）

不见阳城驿，空吟昔人诗。
谁改避贤邮，唱首元微之。
微之谪江陵，顦悴为判司。
路宿商山驿，一夕见嗟咨。
所嗟阳道州，抗直贞元时。
时亦被斥逐，南荒终一麾。
题诗改驿名，格力何高奇。
乐天在翰林，亦和迁客词。
遂使道州名，光与日月驰。
是後数十年，借问经者谁。
留题富水驿，始见杜紫微。
紫微言驿名，不合轻改移。
欲遣朝天者，惕然知在兹。
一以讳事神，名呼不忍为。
一以名警众，名存教可施。
为善虽不同，同归化之基。
迩来又百稔，编集空鳞差。
我迁上雒郡，罪谴身絷维。
旧诗犹可诵，古驿殊无遗。
富水地虽在，阳城名岂知。
空想数君子，贯若珠累累。
三章诗未泯，千古名亦随。
德音苟不嗣，吾道当已而。
前贤尚如此，今我复何悲。
题此商於驿，吟之聊自贻。
王恒叔山居杂咏十首 其一 紫芝山房
胡应麟（明代）

何物东园翁，老作储皇翼。后夜呼茆君，乘风起八极。
赠友
吕本中（宋代）

子来已冬深，仅得数夕款。寒窗听谈道，未厌白日短。

从来不饮酒，万事付茗盌。别去今几日，荒阶月犹满。
题绿萝庵寄希公并致王司马
邓仪（明代）

熙春门外鄂城南，古阜丛林锁翠岚。坛净不容纤垢入，禅高那翠俗人参。

云归虎洞萝阴合，日照龙潭塔影涵。莫怪辞荣王驾部，偏来此地结茅庵。
题傅侍郎寒碧十五韵·梅坡
陈宓（宋代）

江南开最蚤，犹及仲春时。
此地先飞雪，多情却愿迟。
示友
陆游（宋代）

黄卷青灯自幼童，长年颇亦有新功。
尚嘲孟顗迟成佛，那计辛毗不作公。
学问更当穷广大，友朋谁与共磨砻？诸君果未捐衰老，鄙语人当致一通。
新滩
刘文麟（清代）

江从归峡来，万派争一窭。横石亘其前，直下泻悬溜。

欲下不下时，其势犹未骤。陡跌忽仰翻，直驰更回斗。

白日生雷霆，雹雨忽奔凑。深冥不测底，淘刷厚坤透。

长年素习险，到此俱眩瞀。人声杂水声，飞沫溅襟袖。

深疑咫尺间，鬼伯已预候。出险如再生，惊喜念交辏。

舟师擂大鼓，牲醴谢神佑。具道过此滩，往往遭倾覆。

上滩须顾前，下滩须顾后。上滩力可施，下滩力难救。
翟簿示似中秋高作命意着语殆与商素争清读至
史弥宁（宋代）

天风来广寒，吹下云锦裳。
虽无金错刀，缇革余敢忘。
重午日摘楷杷荐酒因成两绝句
赵蕃（宋代）

已载相如赋，还披杜老诗。
团团自长叶，佳实欠累累。
送孙立东游
穆修（宋代）

诗笔知名曾苦刻，文章多难久漂流。
睢阳纵酒黄金尽，提剑东方暂一游。
和子开从驾朝谒景灵宫二首
范祖禹（宋代）

瑶池真气降东莱，营室新临渭北开。
载见辟王遐迩至，思齐任北肃雍来。
龙胡尚泣遗弓剑，燧火俄惊变柳槐。
谁识九重宵旰意，中天云汉望昭回。
发藤州
宋之问（唐代）

朝夕苦遄征，孤魂长自惊。
泛舟依雁渚，投馆听猿鸣。
石发缘溪蔓，林衣扫地轻。
云峰刻不似，苔藓画难成。
露裛千花气，泉和万籁声。
攀幽红处歇，跻险绿中行。
恋切芝兰砌，悲缠松柏茔。
丹心江北死，白发岭南生。
魑魅天边国，穷愁海上城。
劳歌意无限，今日为谁明。
张子房歌
周是修（明代）

汉家重器张子房，起身报仇来博浪。金槌一挥祖龙怒，四海惊涛随播扬。

忽遇山东隆准公，契合君臣鱼水同。当年不取下邳履，岂有神策先群雄。

萧曹忠贞平勃智，信越武威樊纪义。蛟腾虎变各英豪，复总机谟归掌指。

灭霸成王建业秋，元功茅土遂封留。固知富贵非可久，便逐乔松仙者游。

丹经洞府閒终日，云白山青江水碧。回头世事等浮萍，梁楚他年血波赤。
病中绝句
范成大（宋代）

盆倾瓴建夜翻渠，绕屋蛙声一倍粗。
想见西堂浑不睡，明朝踏湿看菖蒲。
郡人请开旧江口因往视之而作
晁公溯（宋代）

大江何时来，齧我千步堤。
居人念水至，前年拆鸡栖。
浸淫势未已，老圃忧夏畦。
青青五亩蔬，素沙黄卷泥。
一朝失此利，岂饱盐与荠。
纷然向我言，有叟其齿齯。
使君幸静听，众论信可稽。
去城今几许，坐视埤堄低。
愿移象鼻东，复泻蟇颐西。
汇为沸白潭，不入流丹溪。
焉敢费使君，畚插各自携。
兹事盖体大，更当访扶犁。
晨兴聊出郊，浮云渰凄凄。
徐行见开塞，指点了不迷。
得使负郭民，朝涉无过脐。
肯辞他日劳，远及江玻瓈。
偶成示道温
黄裳（宋代）

何当归卧水云乡，不必功名似子房。一黍精华空色大，百年行数古今长。

谁知扰扰还三得，独向冥冥遣两忘。少室山头星月近，紫微垣下起天香。
宫词一百首
岳珂（宋代）

玉辇三朝奉至尊，并开朱邸傍金门。
绿车日日朝慈寿，亲见含饴庆弄孙。
独酌罢夜坐
陆游（宋代）

不见曲生久，惠然相与娱。安能论斗石，仅可具盘盂。

听雨蒙僧衲，挑灯拥地炉。勿生孤寂念，道伴有狸奴。
题乐天不能忘情图二首 其二
王恽（元代）

青衫憔悴老江州，放逐归来万事休。止有醉吟情未减，又翻新样柳枝愁。
登九疑第二峰
元结（唐代）

九疑第二峰，其上有仙坛。杉松映飞泉，苍苍在云端。

何人居此处，云是鲁女冠。不知几百岁，燕坐饵金丹。

相传羽化时，云鹤满峰恋。妇中有高人，相望空长叹。
此游淡岩同成一诗敢用拜呈
佚名（宋代）

行尽潇湘山复山，掣舟来叩淡岩关。幽深虽与尘寰隔，空阔犹容俗驾攀。

是处名山有岩窦，莫如此地最宽闲。真人仙去知何在，陈迹空留警世顽。
步同乡张君垓壁韵
章崇简（宋代）

当年杜老最风流，来往清江逸兴幽。
西蜀好山宣入画，南龛佳景远舒眸。
民安暂得琴书乐，岁宴间为麋鹿游。
记得鄱阳张子韵，白云红日共悠悠。
贺建康帅余处恭迎宝公祷雨随应
杨万里（宋代）

大士多时不入城，入城犹未炷炉熏。
忽吹淮水千峰雨，不费锺山半朵云。
桑叶秧苗俱起舞，蔡花萱草亦欢欣。
尚书款送公归去，留下丰年二十分。
从名京口北固应诏诗
谢灵运（南北朝）

玉玺戒诚信。
黄屋示崇高。
事为名教用。
道以神理超。
昔闻汾水名。
今见尘外镳。
鸣笳发春渚。
税銮登山椒。
张组眺倒景。
列筵瞩归潮。
远岩映兰薄。
白日丽江皐。
原隰荑绿柳。
墟囿散红桃。
皇心美阳泽。
万象咸光昭。
顾己枉维絷。
抚志惭场苗。
工拙各所宜。
终所反林巢。
曾是萦旧想。
览物奏长谣。
雨夕重悼张子同子安子约作
皇甫汸（明代）

细雨空堂暮，孤云冉冉阴。逢谁话山水，兹夕痛人琴。

南国梅花落，西原芳草深。何须闻楚奏，始有泪沾襟。
高平探芳新 其二 甲辰中秋
吴文英（宋代）

绀海掣微云，金井暮凉，梧韵风急。何处楼高，想清光先得。

江汜冷、冰绡乍洗，素娥忺，菱花再拭。影留人去，忍向夜深，帘户照陈迹。

竹房苔径小，对日暮、数尽烟碧。露蓼香泾，记年时相识。

二十五、声声秋点，梦不认、屏山路窄。醉魂幽扬，满地桂阴无人惜。
次韵程机宜感怀
曹勋（宋代）

几见秋风来，坐念岁月改。
宫蕉泣白雨，孤愁越青海。
书公孙卷末
邹浩（宋代）

韩范天下贤，褒贬不妄出。舌端有春秋，所与惟其实。

一举十五丧，富贵所难必。公孙贱且贫，兹事乃能毕。

心追古人高，迹付今人述。二老首形容，昭劝无终日。

伊予特后闻，叹恨颇自失。东望天山平，风松正萧瑟。
坐看南山云二首 其二
方回（元代）

幽林响欲滴，夜色始欲分。扶桑定已红，星象收其文。

尚复有飞鼠，扑击空中蚊。须臾两灭迹，寂然藏纷纭。

邻烟气稍上，谷禽声渐闻。七月入伏末，未减炎暑熏。

皇后漏雨意，似闵黎庶勤。此心谁予知，坐看南山云。
若耶溪竹枝词 其四
全祖望（清代）

云门寺前万壑流。褰裳为放木兰舟。
试看临风倾城笑，如何仅直三年留。
思蜀
陆游（宋代）

西游陈迹浩无穷，回首真同一梦中。
柳拂驿墙思凤集，鼓喧市里忆蚕丛。
故人丘陇秋芜碧，旧隐园林夕照红。
自闵未能忘感慨，浩歌弹剑送飞鸿。
凯歌十首呈贾枢使
刘克庄（宋代）

残党分兵尽扑除，游魂多不返穹庐。
肃清执至龙颜喜，又奏淮西有捷书。
过法云寺
王安石（宋代）

路过潮沟八九盘，招提雪脊隐云端。
金钿一一花总老，翠被重重山更寒。
过句容县
方回（元代）

王气金陵宅，仙家句曲山。
兴衰频返掌，寒燠互循环。
雪没陂塘里，春生花树间。
颇闻糁羊美，无酒破愁颜。
酹江月（八月十四，小集郑子重帅参先月楼。是夕无月和朱希真插天翠柳词韵）
方岳（宋代）

绿尊翠勺，约秋风、一醉小楼先月。谁取宝奁奔帝所，深琐玉华宫阙。老桂香寒，疏桐云重，生怕金蛇掣。那知天柱，一峰别与天接。

我欲飞佩重游，置之衣袖，照我襟怀雪。玉斧难藏修月手，待做明宵清绝。天地无尘，山河有影，了不遗毫发。举杯相属，唤谁笺与天说。
赠王山人
姚合（唐代）

贤哲论独诞，吾宗次定今。诗吟天地广，觉印果因深。

教演归恭敬，名标中外钦。既能施六度，了悟达双林。
星岩二十景 其六 宝陀夜月
梁景先（明代）

风摇紫竹翠交加，般若台空转法华。漫对冰壶看水月，蟾光满地浸梅花。
咏雪
吴均（南北朝）

微风摇庭树，细雪下帘隙。
萦空如雾转，凝阶似花积。
不见杨柳春，徒见桂枝白。
零泪无人道，相思空何益。
村居晏起
于濆（唐代）

村舍少闻事，日高犹闭关。起来花满地，戴胜鸣桑间。

居安即永业，何者为故山。朱门与蓬户，六十头尽斑。
题震泽寺壁
佚名（宋代）

民力久已竭，天乎不见怜。
三年两遭水，十室九无烟。
田没官徵赋，家贫子卖钱。
秋风江上路，忽见渡江船。
武后
郭之奇（明代）

女主武王兆既成，淳风秘记果非假。制骢才人少有名，扬蛾出寺归黄瓦。

收斛初闻易妇言，投瓮翻因心院惹。君之麀聚本妖迷，宫不畜猫为枭也。

垂帘以后二圣成，光宅从兹代天下。伤心一蔓尽黄台，无赖千僧居白马。

铜匦朝悬告密开，罗经夕就全人寡。衮冕初瞻万像神，羽衣还为六郎写。

杀牛人画已俱焚，控鹤莲花方并冶。青朱仕宦漫登台，赤族周来终接踝。

漏尽钟鸣天意回，桃红李白公门閜。五王谋就二凶除，八字眉衰上阳哑。

谁留产禄更燃灰，点筹和事何潇洒。天星散落桑条折，妩媚前袪难再扯。
醉眠亭
张景脩（宋代）

樽前从客笑，梦里任花飞。
野鸟唤不醒。家童扶未归。
有荣还有辱，无是即无非。
万事藏於酒，先生亦见机。
戏赠青皋
沈世良（清代）

嗟君尘甑今十年，斋时卓午无爨烟。撑肠空饱苍颉字，饷客绝少王宏钱。

瘦羊博士更可怜，持筹握算心悄然。万金颠倒掷虚牝，三载缚束耕石田。

飘茵堕溷偶相值，如风怜目夔怜蚿。文园卖赋苦不数，侩牛墙东亦不恶。

关中自鬻王猛畚，市上去卖韩康药。古人游戏何事无，今我胡为独不乐。

君本神仙许玉斧，我亦清狂沈昭略。蟠桃未熟三千秋，汗漫且作人间游。

债台便足供作达，娱老岂复营糟邱。寒山拾得两穷士，来牛去马千王侯。

今日断肠草，昨日芙蓉花。东陵去种青门瓜，画楼曲柄弹筝琶。

空堂过眼栖饥鸦，掉头万事俱抟沙。区区穷达勿芥蒂，变灭任化风中霞。
送碧香酒与赵明叔教授
苏轼（宋代）

闻君有妇贤且廉，劝君慎勿为楚相。
不羡紫驼分御食，自遣赤脚沽村酿。
嗟君老狂不知愧，更吟丑妇恶嘲谤。
诸生闻语定失笑，冬暖号寒卧无怅。
碧香近出帝子家，鹅儿破壳酥流盎。
不学刘伶独自饮，一壶往助齐眉饷。
送沙溪寓居何翔仲四首 其三
何梦桂（宋代）

一枕黄粱梦里身，东陵合是种瓜人。相逢不用歌招隐，恐被山林唤孔宾。
是日至下马碛，憩于北山僧舍。有阁曰怀贤，南直斜谷，西临五丈原，诸葛孔明所从出师也
苏轼（宋代）

南望斜谷口，三山如犬牙。西观五丈原，郁屈如长蛇。

有怀诸葛五，万骑出汉巴。吏士寂如水，萧萧闻马檛。

五才与曹丕，岂止十倍加。顾瞻三辅间，势若风捲沙。

一朝长星坠，竟使蜀妇髽。山僧岂知此，一室老烟霞。

往事逐云散，故山依渭斜。客来空吊古，清泪落悲笳。
谩兴三首 其三
刘璟（明代）

荡荡白日光，照我窗前竹。竹枝自潇洒，竹叶自鲜绿。

霜浓色不自，生意如可掬。植物有若斯，况乃昆山玉。

人生天地间，谅非形所局。苟能遂直道，至乐恒自足。
喜王巩承事北归
苏辙（宋代）

同罪南迁惊最远，乘流北下喜先归。
谓言一笑秋风后，却顾千山驿路非。
岭外云烟随梦远，江边鱼蟹为人肥。
还家嫁女都无事，卧读诗书尽掩扉。
连朝如晦廿四早风平舟发披衣起望山月随人矣
郭之奇（明代）

解缆声闻促晓看，梦回波色静长干。浦云半捲川光溢，山月初悬棹影跚。

不有澌流连晚涨，谁冲积气壮春澜。劳劳纵目孤相问，风雨过馀薄自宽。
杂咏一百首·公孙弘
刘克庄（宋代）

极力排舒黯，联翩去不回。
惟应刀笔吏，时得到翘材。
和井令西山石屋感雨
王庭圭（宋代）

渐见时平草木苏，奸蹊盗穴已洿潴。登山敢惮牛马走，置酒谁呼陈赵予。

助魃旱龙初偃蹇，随轩飞雨不踌躇。云腾石屋苍崖峻，磨刻行当候玺书。
题元丹丘山居
李白（唐代）

故人栖东山，自爱丘壑美。
青春卧空林，白日犹不起。
松风清襟袖，石潭洗心耳。
羡君无纷喧，高枕碧霞里。
陪祀茂陵泰陵
黎邦琰（明代）

江山表里自称雄，春入园陵惨淡中。云断苍梧攀翠竹，天回碣石掩金宫。

椷縢国史勋华录，祭奠工歌社稷功。率土谁能忘帝力，不堪松柏起悲风。
常山孙令见过仆未起孙题壁而去作绝句寄之
毛滂（宋代）

门外初为罗雀地，壁间偶见换鹅书。
忽然兴尽何由揖，拟遣长须致鲤鱼。
青溪栅晋尚书卞忠贞战处也上海人褚华吊而哀之为赋青溪曲
褚华（清代）

历阳马肥怒龁刍，一夕卷甲军长驱。江头烽火寂不举，元戎安在乌毕逋。

手无斧柯奈贼何，仰天自誓七尺躯。青溪有栅势亦孤，贼攻以火栅焦枯。

阖门巷战死白刃，死时犹闻振臂呼。青溪栅，水瀰漫，石头城，山历乱，前有卞壶后袁粲。
归雁
杜甫（唐代）

东来万里客，乱定几年归？
肠断江城雁，高高向北飞。
朝谒太清宫九首
真宗（宋代）

金奏以谐，飚游斯格。
灵监章明，皇心劢翼。
肃奉雕俎，来升彩席。
享德有孚，凝禧无数。
子夜吴歌九解赠李顺德于鳞 五解 其五
宗臣（明代）

自幼能采莲，兰楫荡前渚。如何莲子心，于今更觉苦。
酬隐珪舍人寄红烛
郑畋（唐代）

蜜炬殷红画不如，且将归去照吾庐。

今来并得三般事，灵运诗篇逸少书。
数日跋涉泥淖，至北山，始霁，暮经鄱阳湖
范梈（元代）

川路绕长林，岁穷千里心。贾舟栖港迮，樵火出村深。

欲雪应消瘴，因风忽解阴。转移足清景，难受客愁侵。
题刘太博栖心亭
余靖（宋代）

宏搆小侯第，避权长掩关。
地分金穴贵，人共白云闲。
野色春墙外，池香暮雨间。
燕申忘万虑，吏隐敌箕山。
句
王钦若（宋代）

九重天阙梦掉臂，黄鸡白酒邻舍恩。
句
晃逈（宋代）

清兴比方心境妙，月明池净白莲开。
青海卧疾之作 其一
佚名（唐代）

数日穹庐卧疾时，百方投药力将微。惊魂漫漫迷山际，怯魄将将傍海涯。

旋知命与浮云合，可叹身同朝露晞。男儿到此须甘分，何假含啼枕上悲！
十五夜，同虎丘僧圣予玩月
李寄（明代）

纷纷歌吹乱层峦，閒里哦吟费改删。如我情方酬好月，何人游不负佳山。

婆娑竹柏影皆活，咫尺清虚府可攀。此夕虎丘添故事，参寥坡老两人閒。
春日田园杂兴
九山人（宋代）

轩裳一梦断斋环，桑柘阴阴静掩闰。
种秫已非彭泽县，采薇何掩首阳山。
因耿社鼓刚催老，转觉儒冠不负闲。
君看浣花堂上燕，芹泥虽好亦知还。
初七日雨殊未沾足作四十字
赵蕃（宋代）

上天怜久旱，赫日变浓阴。
要使今年熟，须成三日霖。
萧疏财却暑，点滴谩过林。
问我无田客，那怀闵雨心。
昼锦堂·雨洗桃花
佚名（宋代）

雨洗桃花，风飘柳絮，日日飞满雕檐。懊恼一春幽恨，尽属眉尖。愁闻双飞新燕语，更堪孤枕宿酲忺。云鬟乱，独步画堂，轻风暗触珠帘。多厌。晴昼永，琼户悄，香销金兽慵添。自与萧娘别後，事事俱嫌。短歌新曲无心理，凤箫龙管不曾拈。空惆怅，长是每年三月，病酒恹恹。
韦斋得灵璧奇石于沈氏耦园置梦墨亭忡道人赋诗张之余亦继作
李祖年（清代）

剔藓扪萝访旧殷，壶中新驻一房云。玲珑艮岳真形在，戛击鸣球绕指闻。

徙宅嫏嬛依福地，熨阑花药度微熏。仇池合是诗人物，佻巧鸣鸠浪策勋。
己亥十月送成父弟絜两户幼累归玉山五首 其二
赵蕃（宋代）

去岁归营丘嫂葬，今年那复以家行。挽须无用祇嗔喝，念我只儿同短檠。
酬吴七见寄
白居易（唐代）

曲江有病客，寻常多掩关。又闻马死来，不出身更闲。

闻有送书者，自起出门看。素缄署丹字，中有琼瑶篇。

口吟耳自听，当暑忽翛然。似漱寒玉冰，如闻商风弦。

首章叹时节，末句思笑言。懒慢不相访，隔街如隔山。

尝闻陶潜语，心远地自偏。君住安邑里，左右车徒喧。

竹药闭深院，琴尊开小轩。谁知市南地，转作壶中天。

君本上清人，名在石堂间。不知有何过，谪作人间仙。

常恐岁月满，飘然归紫烟。莫忘蜉蝣内，进士有同年。
恭进德寿芝草
曹勋（宋代）

椒掖冲襟奉玉宸，灵芝茎叶出氤氲。
如颁月令欣欣政，先学巫山蔼蔼云。
璀璨吐奇康寿栋。轮囷绝异汉唐闻。
只应一叶三千岁，万亿斯年赞大君。
梅花
陈亮（宋代）

疏枝横玉瘦，小萼点珠光。
一朵忽先变，百花皆后香。
欲传春信息，不怕雪埋藏。
玉笛休三弄，东君正主张。
仙都山鹿
苏洵（宋代）

客来未到何从见，昨夜数声高出云。
应是仙君老僮仆，当时掌客意犹勤。
拾梧子
吴儆（宋代）

鸡犬三家市，蓬蒿一亩宫。
春盘厌笋蕨，秋子积梧桐。
客梦五年过，文盟千里同。
时清台省贵，衮衮年诸公。
搆屋石塘峪漫成五首 其一
李锴（清代）

更凿云林僻，端令世事遗。古心栖沕穆，远迹擅幽奇。

高水循循落，空天浑浑垂。一峰危立处，新结小茅茨。
同林参知游岘山逸老堂
游朴（明代）

东风已满岘山堂，并辔寻芳客思长。逸老何年遗杖舄，怜春是处有壶觞。

林间疏磬传清梵，草际丰碑卧夕阳。故国菟裘浑未卜，他乡风物且徜徉。
虎丘 其一
陈鹏年（清代）

云艇松龛阅岁时，廿年踪迹鸟鱼知。春风再扫生公石，落照仍鱼短簿祠。

雨后万松全遝匝，云中双塔半迷离。夕佳亭上凭阑处，红叶青山绕梦思。
杂咏一百首 其七十一 巫咸
刘克庄（宋代）

列书诧知死，楚些说招魂。尚莫窥壶子，安能返屈原。
和承旨尚书观春物欣盛之什 其二
胡宿（宋代）

书观春归雪意残，三竿初日照天关。鱼声稍喣芳塘面，鹊语频跳碧树间。

渠落禁中听御水，阁凭空际数前山。柳黄梅白东郊近，未得携壶一日閒。
食老菱有感
杨万里（宋代）

幸自江湖可避人，怀珠韫玉冷无尘。
何须抵死露头角，荇叶荷花老此身。
清平乐 其六 咏蝉
陈德武（宋代）

娇声娇语。恰似深闺女。三叠琴心音一缕。躲在绿阴深处。

此音心与人知。此身不与人欺。薄暮背将斜月，噤声飞上高枝。
城西射弓挺之以病不至简示新诗有唯应欠我渭
蔡襄（宋代）

雪后西郊物外清，官閒乘兴此閒行。
出门疏树无尘色，入内流渠带野声。
近腊酒醪香更酽，得风弓箭力还生。
知君病起心犹壮，独背船窗唱渭城。
句 其二
邓润甫（宋代）

妙论出六合，微言破九流。
辟寒金（同前）
贺铸（宋代）

六华应腊妆吴苑。小山堂、晚张燕。赏心不厌杯行缓。待月度、银河半。

缥缈郢人歌已断。归路指、玉溪南馆。谁似辟寒金，聊借与、空床暖。
和杨仲才归途秋郊即事
虞俦（宋代）

马上西风著面凉，翩翩乌帽更低昂。晚晴是处鸦声喜，秋熟连阡禾穗香。

稚子候门应自语，征夫指路未渠忙。歇鞍野店谁为伴，自买村醪一举觞。
谢公定和二范秋怀五首邀予同作
黄庭坚（宋代）

往日孙阳翟，才可任遗补。
击强如摧枯，食蘖不知苦。
属者缺谏垣，时论或未许。
傥可假一邦，使民作邹鲁。
次韵童志道
陈著（宋代）

隔窗啼鸟梦惊残，沈麝香销冷博山。只枕半敧閒猛省，又添一日在人閒。
注：兄诞三月九日 其九
瞿士雅（清代）

心期汗漫卧云扃，闲向春风倒酒瓶。满地新蔬和雨绿，映窗丝柳袅烟青。

花间舞蝶和香趁，江上流莺独坐听。

忽忽百年行欲半，看看少壮是衰形。
中庸·道不远人五首
陈普（宋代）

三纲五典不用学，旦气清时在枕边。
未出母胎无不具，何须万里役楼船。
应天长
冯延巳（五代）

石城山下桃花绽，宿雨初晴云未散。南去棹，北飞雁，

水阔山遥肠欲断¤

倚楼情绪懒，惆怅春心无限。燕度蒹葭风晚，欲归愁满面。